Silke Rottenberg

**Silke Rottenberg** (født 25. januar 1972 i Euskirchen i Tyskland) er en tysk tidligere fotballspiller. Hun var landslagskeeper for Tysklands kvinnelandslag i fotball i 15 år.

Rottenberg begynte svært tidlig med fotball, og var organisert i klubb allerede fra fireårsalderen. Det var imidlertid først som 16-åring at hun ble målvakt på kretslaget i Midt-Rhinen. Som målvakt ble hun også tatt opp av Grün-Weiß Brauweiler samme år. Med det laget vant hun cupen i 1991, men skiftet deretter til TSV Siegen. I 1993 ble hun cupmester for sitt nye lag, og hun ble også tatt ut på landslaget. Imidlertid ble det gamlelagets nye keeper, Manuela Goller, som tok over som landslagskeeper til VM i 1995.

Rottenberg markerte seg imidlertid først på klubblaget, der hun vant serien i 1994 og 1996. Deretter hadde lagene til Rottenberg stort sett vanskelige perioder. Siegen gikk nedover, og ble etter hvert av økonomiske grunner tvangsnedflyttet. Rottenberg gikk til gamlelaget i 2000, som i sin tur rykket ned i 2003. Først deretter spilte hun på topplag i sine fem siste aktive år.

På landslaget markerte Rottenberg seg mer, ironisk nok. Først i EM i Norge og Sverige i 1997, var Rottenberg fast inventar. Hun slapp bare inn ett mål, i åpningskampen mot Italia, og ble dermed europamester med Tyskland i 1997. Hun fulgte opp med å stå i mål da Tyskland spilte i VM, men det ble langt flere baklengsmål, tilsammen 7. Tre av disse kom i kvartfinalen mot USA, som slo dem ut og senere vant VM. Heller ikke i OL i 2000 ville det seg helt for Tyskland, som på tross av overlegent spill ble slått ut av Norge i semifinalen takket være et selvmål. Tyskland vant imidlertid bronsefinalen.

Tyskland og Rottenberg revansjerte seg gjennom å vinne EM i 2001. I 2003 var Rottenberg og Tyskland med i VM, og laget gikk til topps, for Rottenbergs del med bare 4 baklengs, inkludert ingen mot hjemmefavoritten USA. Rottenberg ble kåret til turneringens keeper. Året etter fikk Tyskland nok en bronse i OL, og nok en gang var det den senere vinneren som slo dem ut. Rottenberg vant likevel prisen «SportStar Award 2004» for å ha utvist den riktige olympiske ånd.

I 2003 hadde Rottenberg byttet til FCR 2001 Duisburg, og hun var dermed med på et lag som holdt et høyt nivå igjen. I 2004/05- og 2005/06-sesongen vant hun sølv i Bundesliga. Innimellom spilte Rottenberg også på landslaget under EM i England i 2005, da hun for tredje gang ble europamester. I 2007 skadet Rottenberg korsbåndet under en treningsleir i Kina i februar, og landslagstrender Silvia Neid valgte derfor i stedet å satse på Nadie Angerer i mål i VM. Hun ble likevel tatt ut til laget, og ble passiv verdensmester. På tross av dette ble sesongen innbringende også som aktiv for Rottenberg, som vant Bundesliga og cupen med sitt nye lag 1. FFC Frankfurt. Hun fortsatte noe på landslaget, og på klubblaget. For klubblaget ble neste sesong mer innbringende, med cup- serie- og mesterligaseier. Imidlertid slo Rottenberg opp korsbåndskaden igjen, og hun bestemte seg i november 2008 for å gi seg etter å ha spilt fotball i 32 av hennes 36 år.

I tillegg til å ha engasjert seg sterkt for folk med Downs syndrom, er også Rottenberg ambassadør for VM i Tyskland i 2011.

## Meritter
**Klubb**
* Tysk mester med TSV Siegen (1994)
* Tysk mester med TSV Siegen (1996)
* Tysk mester med 1. FFC Frankfurt (2007)
* Tysk mester med 1. FFC Frankfurt (2008)
* Cupmester 1991 med Grün-Weiß Brauweiler
* Cupmester 1993 med TSV Siegen
* Cupmester 2007 med 1. FFC Frankfurt
* Cupmester 2008 med 1. FFC Frankfurt
* Mesterligavinner med 1. FFC Frankfurt (2008)

**Landslag**
* Europamester 1997, 2001, 2005.
* Verdensmester 2003 og 2007

## Referanser


## Eksterne lenker
* 
*